Les alumnes del TEM “Espai Dona” finalitzen el primer certificat de professionalitat
2025-07-24

Les alumnes del Taller d’Ocupació per a Dones “Espai Dona” de Burjassot han finalitzat el Certificat de Professionalitat de Nivell 1. Activitats Auxiliars en Vivers, Jardins i Centres de Jardineria. Totes elles han superat les diferents proves amb molt d’esforç però també amb molta il·lusió i estan preparades per a continuar aprenent.

A poc a poc, les alumnes del TEM “Espai Dona” han anat adquirint tots coneixements corresponents al nivell 1 i posant-los en pràctica i, al mateix temps que es formaven, han anat incloent també en la seua vida quotidiana una rutina de treball i estudi que els ha fet superar-se a si mateixes i adonar-se de la seua pròpia capacitat. Ara, les alumnes encaren la següent etapa formativa: el Certificat Nivell 2. Instal·lació i Manteniment de Jardins i Zones Verdes. Una etapa que comencen i que pretenen abordar amb el mateix lliurament i compromís.

El professorat i l’equip tècnic està molt orgullós del grup i de la seua evolució que, afigen, “ha sigut extraordinària. Ara cal continuar treballant i confiant en elles mateixes al màxim”.